За време Умејада Триполи је постао комерцијални центар са бродоградилиштем. Под Фатимидима је био полунезависан и развио се у центар окупљања учењака. Крсташи су опседали град и заузели га 1109. При томе је запаљена чувена триполијска библиотека са хиљадама књига. Крсташима је био центар грофовије Триполи. Триполи је тада био центар бискупије, значајна лука и велики центар за обраду свиле. Мамелуци су га заузели 1289. и разорили су град и стару луку. Изграђен је нови град у унутрашњости близу старог замка. За време отоманске власти од 1516. до 1918. град је одржао свој значај. Триполи и Либан су били под француским мандатом од 1920. до 1943, када је Либан постао независан.